Kava

Kava, kava kava atau nama saintifiknya Piper methysticum adalah tanaman yang tumbuh serata daratan pulau-pulau merentasi Lautan Pasifik. Bahagian akar ini dimanfaatkan sebagai bahan seduhan untuk diminum dalam kalangan orang-orang Polinesia termasuk di Hawaii, Vanuatu, Melanesia serta beberapa bahagian Mikronesia seperti Palau sebagai suatu minuman pelega seakan kopi.

Sejarah

Peristilahan 
Nama kava menyerap dari perkataan bahasa-bahasa Tonga dan Marques yang bermaksud 'pahit': ia berakar dari bahasa Proto-Oseanik *kawaRi "akar pahit" barangkali merujuk kepada lempoyang yang digunakan dalam upacara-upacara Austronesia, ia lama-kelamaan diturunkan dalam bahasa Proto-Polinesia sebagai *kava yang merupakan punca perkataan bahasa-bahasa serumpun membawa maksud sama termasuk ʻawa dalam bahasa Hawaiʻi dan ʻava dalam bahasa Samoa.

Istilah-istilah lain yang digunakan untuk bahan ini termasuk  yaqona atau yagona (Fiji), sakau (Pohnpei), seka (Kosrae), dan malok atau malogu (bahagian Vanuatu).

Penyebaran 
Asal-usul tumbuhan ini dapat dikaji berdasarkan petunjuk hasil perbandingan istilah digunakan dalam bahasa-bahasa serantau Oceania serta sifat tumbuhan ini yang hanya mampu tumbuh melalui penanaman cantasan tumbuhan induk. Kava dipercayai wujud hasil penanamjinakan spesies dari Piper wichmannii (sin. Piper subbullatum) bertaburan asal dari New Guinea atau Vanuatu dan dibawa para pelaut ke serata lautan Pasifik sejauh kepulauan Hawaii; hanya New Zealand moden sahaja yang tidak ada tumbuhan ini kerana iklimnya yang sejuk.

Penyediaan 
Akar kava dilembutkan sama ada dikunyah, dikisar atau ditumbuk dengan tangan dengan sedikit air; terdapat alat pengisar berupa alu batu karang wujud khusus untuk tujuan ini. Produk ini kemudian dicampurkan bersama air sejuk menghasilkan suatu cecair kekelabuan, keperangan hingga menghijau legap yang diminum secepat mungkin. Air yang diminum ini mempunyai rasa sedikit kuat sambil mempunyai aroma yang unik bergantung kepada jenis kering atau segar bahan yang ditumbukkan mahupun varietinya. Kava yang dikunyah mempunyai rasa paling kuat kerana adanya ampaian zarah halus.

Orang Vanuatu meminum kava jenis yang kuat beberapa lama sebelum diikuti dengan makanan panas atau teh. Orang Fiji pula meminum air seduhan akar kering ini (grog) menggunakan bekas tempurung khas (bilo) yang disusuli dengan makanan ringan manis atau pedas; ia lazim dihidangkan dalam acara adat atau kerasmian.

Sifat kimia 
Sebanyak 18 jenis kumpulan laktona yang dapat dikenalpasti khusus datang dari akar ini dalam suatu kelompok khas iaitu "kavalaktona" (kavalactone), sebanyak 15 daripadanya aktif. Enam jenis kavalaktona iaitu kavaina, dihidrokavaina, metistisin, dihidrometistisin, yangonin dan desmetoksiyangonin dipercayai mempunyai 96% sifat berubat terkandung dalam tumbuhan ini. Sebatian alkaloid juga didapati pada akar dan daun tumbuhan ini.

Kesan
Peminuman air kava memberikan kesan melegakan dan ketenangan kepada badan tanpa menjejaskan kognisi serta boleh menajamkan pemikiran. Bahkan, peminuman air ini boleh mendorong rasa kantuk selepas beberapa ketika.

Air kava yang disediakan secara tradisi ringkas sekadar dicampur air diiktiraf mempunyai "tahap risiko kesihatan yang rendah" oleh Pertubuhan Kesihatan Sedunia, ekstrak yang bermutu rendah atau dicampurkan dengan pelarut organik bagaimanapun mampu mendatangkan risiko kesihatan buruk termasuk potensi kegagalan organ hati.

Rujukan 

Tumbuhan perubatan
Masakan Oceania
Minuman